paragraph_text: Iako je već i u osnovnoj školi pokazivao dar za slikanje, obitelj mu nije bila u mogućnosti osigurati daljnje školovanje, pa nakon osnovne škole ostaje raditi s roditeljima na zemlji. No 1953. godine, kao osamnaestogodišnjak, u susjednim Hlebinama upoznaje tada već afirmirana naivnog slikara seljaka Ivana Generalića. Susret s Generalićem poslužio mu je kao ohrabrujući primjer – pred sobom je imao neškolovana seljaka koji je postao poznat i proslavljen slikar u svijetu.